Fostul primar din Baia Mare Cătălin Cherecheș - condamnat, în noiembrie, la 5 ani de închisoare și fugit în Germania cu câteva ore înaintea pronunțării sentinței - este extrădat marți, el fiind în drum spre România pentru executarea pedepsei cu închisoarea. În prima fază, el va fi dus la Penitenciarul Rahova.
UPDATE 13:30 Ministrul Justiției, Alina Gorghiu, declarații de presă despre aducerea în țară a lui Cherecheș:
Anunțul Poliției Române:
- "La acest moment, urmăritul internațional din Baia Mare se află în deplasare către România.
- Acesta va fi predat de către partenerii străini unei echipe a Poliției Române, care îl va prelua de pe teritoriul unui stat membru al Uniunii Europene. Va fi dus într-un penitenciar, pentru punerea în aplicare a mandatului de executare a pedepsei cu închisoarea.
- Reamintim că, în urma cooperării polițienești internaționale dintre Poliția Română și structurile de poliție din Germania, precum și a deciziei justiției germane, a fost aprobată predarea bărbatului către autoritățile din România".
Surse judiciare au declarat pentru HotNews.ro că fostul primar este adus cu maşina în ţară şi că ar fi plecat din Germania marți dimineață.
Informația a fost confirmată de către Răzvan Doseanu, unul dintre avocații lui Cherecheș, care a spus că fostul primar se află în drum spre România.
Apărătorul lui Cherecheș a spus că, potrivit documentelor transmise autorităților germane de către Ministerul român al Justiției, fostul primar va fi dus mai întâi la Penitenciarul Rahova, unde va fi ținut în perioada de carantină de 21 de zile. De la Rahova, va fi dus la Penitenciarul Aiud, unde ar urma să stea un an, iar de acolo, la Penitenciarul Baia Mare.
"În documentele trimise autorităților germane, autoritățile din România au indicat și celula în care va fi deținut, suprafața acesteia, numărul de persoane din celulă. Rămâne de văzut dacă vor fi și respectate condițiile de detenție", a afirmat avocatul, la Digi 24.
Procurorul general din München: "Sunt bucuros că sprijinim sistemul de justiție din România atât de rapid și eficient"
În 13 martie, Parchetul General din Munchen a decis extrădarea lui Cătălin Cherecheș, la solicitarea autorităților din România.
- "Sunt bucuros că sprijinim sistemul de justiție din România atât de rapid și eficient în lupta lor împotriva corupției. Acest caz demonstrează că este esențială o cooperare între autoritățile judiciare europene pentru un succes în aplicarea legii", a spus procurorul general din München, Reinhard Röttle, conform unui comunicat transmis de HotNews.ro
În comunicatul transmis HotNews.ro, Procuratura Generală din Munchen amintea că primarul Cătălin Cherecheș, condamnat la cinci ani de închisoare pentru infracțiuni de corupție, s-a deplasat în noiembrie 2023 în Germania, înainte de executarea sentinței.
"Procuratura din München a luat imediat măsuri de căutare care au dus la arestarea sa în Augsburg pe 28 noiembrie 2023. La 13 martie 2024, Parchetul din München aprobat extrădarea în România", aminteau autoritățile germane.
În noiembrie anul trecut, fostul primar din Baia Mare Cătălin Cherecheș a reușit să fugă din țară, prin Vama Petea, cu câteva ore înainte de a fi condamnat definitiv la cinci ani de închisoare, el folosind cartea de identitate a unui văr.
- În încercarea de a-l aduce din Germania, România îi oferă lui Cătălin Cherecheș condiții de lux în penitenciare
- EXCLUSIV Cum a fost localizat Cătălin Cherecheș. Primele explicații ale Procuraturii din München despre prinderea primarului fugar: S-a folosit forța fizică
Cum a reușit Cherecheș să fugă din România, deși era dat în consemn la frontiere, fiind sub control judiciar
În 24 noiembrie 2023, primarul municipiului Baia Mare, Cătălin Cherecheș, a fost condamnat definitiv la 5 ani de închisoare cu executare pentru luare de mită. Instanța a dispus, de asemenea, majorarea perioadei în care nu mai poate ocupa funcții publice de la 4 la 5 ani. De asemenea, magistrații au menţinut sechestrul pe bunurile edilului.
Potrivit deciziei instanței, din durata pedepsei de 5 ani lui Cherecheș ar urma să îi fie scăzută perioada de câteva luni în care a stat în arest, în 2016.
În completul de judecată s-a aflat judecătoarea căreia socrii lui Cherecheș au încercat să îi dea mită 50.000 de euro pentru o pedeapsă mai blândă, conform DNA.
- Soacra primarului din Baia Mare, prinsă în flagrant când îi dădea 50.000 de euro mamei unei judecătoare pentru o pedeapsă mai blândă pentru edil / Cătălin Cherecheș: Nu exclud o manevră, chiar și a soacrei
- "Poveşti de gospodine". Primarul Cătălin Cherecheş își critică soacra prinsă când dădea mită mamei unei judecătoare: "Ai impresia că justiţia e ca la piaţă"
Cherecheș se afla sub control judiciar și avea interdicția de a părăsi țara, astfel că era dat în consemn la toate frontierele țării. Cu toate acestea, el a reușit să fugă din țară.
În noaptea de 23 spre 24 noiembrie (joi spre vineri), Cătălin Cherecheș a transmis live pe Facebook, susținând că este nevinovat și că i s-au furat 10 ani din viață. "Am suferit umilința publică, însoțită de acuzații mincinoase, dar nu am renunțat la luptă și la a-mi apăra onoarea mea și a familiei mele", a spus Cherecheș.
- VIDEO Ultimul live al lui Cătălin Cherecheș, cu suspine și oftaturi, înainte de a fi trimis la închisoare. "Acest proces nu s-a desfășurat după dorințele sau interesele mele"
Potrivit Poliției de Frontieră, Cherecheș a ieșit din țară în 24 noiembrie la ora 07.49, folosind cartea de identitate a unei rude. Conform presei locale, este vorba despre un văr al edilului fugar. Poliția a anunțat că este vorba despre o persoană născută în anul 1988, care locuiește într-o țară din Europa.
- Primele explicații despre fuga lui Cătălin Cherecheș: Primarul a ieșit din țară cu actul unei rude înainte de aflarea verdictului
Conform oficialilor Poliţiei, un poliţist de frontieră român şi unul maghiar, ambii aflaţi în afara tonetelor, au confruntat imaginea din actul de identitate cu cea a pasagerului şi au permis intrarea autovehiculului în care se afla Cherecheș în Ungaria.
"Cherecheş a ieşit din ţară prin frontiera cu Ungaria prin PTF Petea la ora 07.49 folosind o altă identitate aparţinând unei rude, o persoană de sex masculin. La ora menţionată, la controlul de frontieră efectuat pe teritoriul maghiar, s-a prezentat un autovehicul înmatriculat în România, în care se aflau două persoane, conducătorul auto care figura în regim de taxi şi un pasager pe scaunul din dreapta.
Cele două persoane s-au legitimat cu cărţi de identitate româneşti, dintre care una, cea a pasagerului, aparţinea unei rude a numitului Cherecheş Cătălin, persoană care locuieşte într-un stat din Europa", a declarat inspectorul general al IGPF, Victor-Ştefan Ivaşcu.
Cum a reușit Cherecheș să ajungă din Ungaria în Germania
Un chelner l-a ajutat să închirieze o mașină pentru 1.400 de euro pe care a folosit-o să ajungă în Ulm, Germania.
După ce a ajuns în casa mătușii sale din Germania, a stat ascuns o zi, în timp ce polițiștii români, maghiari și germani au reușit să pună cap la cap informațiile oferite de taximetriști, chelner și după obținerea imaginilor de pe camerele de supraveghere, fiind mai aproape de capturarea primarului liberal.
Cherecheș aflase că este dat în urmărire și există mandat european pe numele său. Mătușa lui a sunat în 27 noiembrie după un taxi, afirmând că vrea să meargă într-o direcție anume, dar apelul s-a dovedit mai târziu o pistă falsă, sperând să inducă în eroare polițiștii.
Însă mărturia taximetristului care l-a transportat din Ungaria în Germania a ajutat foarte mult cursul anchetei.
"Au fost și două momente operative în care au fost foarte aproape de capturare, dar un cetățean a dat o informație falsă la un moment dat. Foarte inspirată a fost această măsură, pe care au cerut-o polițiștii români celor maghiari, de a interoga taximetristul care s-a întors din Germania și de a vedea unde anume a fost lăsat", a declarat Predoiu la Digi 24.
Ministrul de interne a spus că localizarea lui Cherecheș în Ungaria a fost făcută după ce "a fost identificată ieșirea din frontieră".
Surse judiciare declarau pentru HotNews.ro că primarul din Baia Mare încerca să fugă din Germania în 28 noiembrie, seara. El se deplasa cu mașina, împreună cu o mătușă, circulând cu aproximativ 200 de kilometri la oră. Conform surselor citate, mașina era Mercedes Benz C Klasse AMG, cu număr de înmatriculare de Neu Ulm.
Ajunși la gara din Ausburg, Cherecheș a rămas acuns în mașina mătușii, în timp ce femeia a încercat să cadă la înțelegere cu un taximetrist pentru un transport în Austria, dar fără succes.
În acel moment polițiștii bavarezi au înconjurat mașina și l-au somat să iasă din autovehicul și să se legitimeze. Cherecheș nu s-a conformat și a încercat să fugă.
Trupele speciale mobile SEK (Spezialeinsatzkommando) au acționat împeună cu polițiștii bavarezi pentru a-l captura pe Cherecheș, care a opus rezistență și s-a ales cu leziuni la față.